คาดสัปดาห์หน้าบาทกรอบ 31.40-31.70
ศูนย์วิจัยกสิกรไทย เผยปี 54 บาทอ่อนค่า 4.47% คาดกรอบสัปดาห์หน้า 31.40-31.70 จับตาตัวเลขเงินเฟ้อเดือน ธ.ค.
31 ธ.ค. 2554

ศูนย์วิจัยกสิกรไทย เผยปี 54 บาทอ่อนค่า 4.47% คาดกรอบสัปดาห์หน้า 31.40-31.70 จับตาตัวเลขเงินเฟ้อเดือน ธ.ค. 
ศูนย์วิจัยกสิกรไทย คาดการณ์แนวโน้มเงินบาทสัปดาห์หน้าจะเคลื่อนไหวอยู่ในกรอบที่ 31.40 - 31.70 บาท/ดอลลาร์ฯ โดยต้องจับตาตัวเลขเงินเฟ้อของไทยในเดือนธ.ค.54 ประเด็นวิกฤติหนี้ยูโรโซน รายงานดัชนีผู้จัดการฝ่ายจัดซื้อเดือนธ.ค.54 ของหลายประเทศ ตลอดจนการรายงานตัวเลขเศรษฐกิจสหรัฐฯที่สำคัญ ได้แก่ ดัชนี ISM ภาคผลิตและภาคบริการ ตัวเลขการจ้างงาน และอัตราการว่างงาน เดือนธ.ค.54 รายจ่ายเพื่อการก่อสร้าง ยอดสั่งซื้อสินค้าโรงงาน เดือน พ.ย.54 จำนวนผู้ขอรับสวัสดิการว่างงานรายสัปดาห์ และบันทึกการประชุมนโยบายการเงินเมื่อวันที่ 13 ธ.ค.54 ของเฟด 
ทั้งนี้ ตลอดปี 54 เงินบาทอ่อนค่าลง 4.47% เป็นอันดับ 2 ของภูมิภาคเอเชีย รองจากเงินรูปีของอินเดีย ซึ่งร่วงลง 15.88% อย่างไรก็ดี ตลาดการเงินในประเทศจะกลับมาเปิดทำการวันแรกของปีในวันที่ 4 ม.ค.55
ส่วนความเคลื่อนไหวของเงินบาทในรอบสัปดาห์นี้ ค่าเงินบาท(Onshore) อ่อนค่าลงแตะระดับต่ำสุดในรอบ 16 เดือน โดยเงินบาทอ่อนค่าลงท่ามกลางแรงซื้อเงินดอลลาร์สหรัฐฯในช่วงใกล้สิ้นเดือน/ปีของภาคธุรกิจ ขณะที่การอ่อนค่าของเงินยูโรจากความกังวลต่อวิกฤติหนี้ยุโรป ก็เป็นปัจจัยกดดันเงินบาทและสกุลเงินในภูมิภาคด้วยเช่นกัน 
อย่างไรก็ดี เงินบาทดีดตัวกลับมาแข็งค่าขึ้นก่อนปิดตลาดในวันทำการสุดท้ายของปี 54 หลังจากที่แรงซื้อเงินดอลลาร์ เบาบางลงไป ขณะที่ปริมาณการทำธุรกรรมในตลาดในวันศุกร์(30 ธ.ค.) เงินบาทอยู่ที่ระดับ 31.52 บาท/ดอลลาร์ ฟื้นตัวขึ้นจากระดับอ่อนค่าสุดในรอบ 16 เดือนที่ 31.785 บาท/ดอลลาร์ ซึ่งทำไว้ระหว่างสัปดาห์ แต่ยังคงอ่อนค่าจาก 31.27 บาท/ดอลลาร์ ในวันศุกร์ก่อนหน้า(23 ธ.ค.)